ועדת הכספים, כנסת 15, פרוטוקול מספר 380, 2002-02-20 09:00

יעקב ליצמן: בוקר טוב, אני פותח את הישיבה.

יעקב ליצמן: הסעיף הראשון על סדר היום הוא תקנות מס הכנסה (ניכויים מהכנסות משקיעים בסרט בישראל) (תיקון), התשס"ב-2001.

טלי דולן: תקנות מס הכנסה (ניכויים מהכנסות משקיעים בסרט בישראל) מאפשרות לנכות מהכנסות את ההוצאות שהיו לאדם שהשקיע בסרט ישראלי.

יעקב ליצמן: מה ההבדל בין סרט למשהו אחר?

טלי דולן: זאת שאלה טובה מאד.

טלי דולן: אני מוכרחה להגיד, שאני מודה ומתוודה שאני התכוננתי אליה.

טלי דולן: אנחנו מבקשים להאריך את תוקף התקנות האלה AS IS לשנת 2002, בגלל מינויה של ועדת רבינוביץ, שמן הסתם תדון גם בהטבות המס למיניהן, כולל ההטבה הזאת.

יעקב ליצמן: מה יקרה אם אנחנו לא נאשר זאת?

טלי דולן: לא יהיו הטבות למשקיעים בסרט ישראלי בשנת המס 2002.

יעקב ליצמן: ומה יקרה אז?

יעקב ליצמן: על איזה היקף אנחנו מדברים?

נועה וגנר: 50,000,000 שקל.

סמדר אלחנני: 50,00,000 שקל, כולל מו"פ ונפט.

טלי דולן: זאת לא הוצאה גדולה.

אבי נוב: במילא אין הרבה סרטים ישראלים.

יעקב ליצמן: הנה מישהו שיגיד כמה מילים טובות על הסרט הישראלי.

אבשלום וילן: בוקר טוב, אני פשוט מדלג בין ארבע ישיבות במקביל.

יעקב ליצמן: אנחנו מדברים על הסרטים.

יעקב ליצמן: תדע לך שאני עומד לנקום במפיקי הסרטים, אז תחליט מהר לאן אתה רוצה ללכת.

אבשלום וילן: אם זאת נקמה, אני אודיע מראש על רביזיה, אבל אם זה דיון ענייני – אין לי בעיה.

טלי דולן: יכול להיות שהדרך הנכונה שצריך ללכת בה היא תקצוב משרד התרבות, ולא ניכוי ממס הכנסה.

סמדר אלחנני: קיים תקצוב.

טלי דולן: חבר-הכנסת ליצמן שאל מה יקרה אם הוא לא יאשר את התקנות.

טלי דולן: אני יכולה להגיד, שאני מקווה שבשנה הבאה נלך בדרך של התקצוב הנכון, ולא בדרך של ניכוי מהמס.

יעקב ליצמן: אני מבין שוועדת רבינוביץ עומדת לדון בכל הפטורים ובכל הטבות המס.

טלי דולן: ולכן אנחנו מבקשים להאריך את התקנות גם לשנת 2002.

יעקב ליצמן: אבל לפי מה שאמרת כאן, יוצא שוועדת רבינוביץ לא תסיים את עבודתה עד סוף שנת 2002, כי אחרת למה לכם להאריך את התקנות עד סוף השנה?

טלי דולן: לא, רבינוביץ אמור לסיים את עבודתו תוך 90 יום, אבל תמיד צריך לזכור שישנם הליכי חקיקה, והליכי החקיקה מן הסתם ייקחו כמה חודשים.

יעקב ליצמן: כמו קודם.

טלי דולן: אני מקווה שזה ייקח פחות זמן, ואני מקווה שגם התוצאה תהיה אחרת.

טלי דולן: הכוונה שלנו היא שבתאריך אחד בינואר 2003 ההמלצות ייכנסו לתוקף.

יעקב ליצמן: היצר הטוב שלי אומר לי לא לאשר את זה, והיצר הרע אומר לי כן לאשר את זה.

סמדר אלחנני: השקעה לא מתירה ניכוי מס, בהשקעה אתה מגדיל את הנכסים שלך.

סמדר אלחנני: אם אתה משקיע היום במפעל תעשייתי, אתה לא מקבל ניכוי ממס על ההשקעה.

יעקב ליצמן: כן, אם יש דבר אחד שאנחנו השקענו בו הרבה זה בקולנוע.

יעקב ליצמן: לא היה קיצוץ בקולנוע השנה.

סמדר אלחנני: אז על אחת כמה וכמה צריך להתחשב בזה.

יעקב ליצמן: אני אומר שקולנוע זה לא סרטים.

סמדר אלחנני: זה אותו דבר.

יעקב ליצמן: למה אני צריך להאריך את תוקף התקנות האלה?

סמדר אלחנני: זה אותו דבר.

יעקב ליצמן: אבל זה לא סרט ישראלי.

טלי דולן: זה רק סרט ישראלי.

יעקב ליצמן: לא, קהל ישראלי.

טלי דולן: גם בקולנוע - זה ישראלי, קיצצו להם את התקציב, ולכן אנחנו מנסים לעשות סדר.

יעקב ליצמן: לא קיצצו להם.

טלי דולן: טוב, אני לא שייכת לחלק התקציבי.

טלי דולן: על כל פנים, מדובר בסכום נמוך יחסית, ואנחנו רוצים במהלך השנה לעשות סדר.

סמדר אלחנני: טלי, זה נאמר גם בשנה שעברה.

טלי דולן: נכון, אני יודעת.

יעקב ליצמן: את יודעת מה?

יעקב ליצמן: בואי נעבור לנושא השני, ואחר-כך נחליט.

טלי דולן: אנחנו עוברים לדון בתקנות מס הכנסה (שיעור המס על הכנסה בעד עבודה במשמרות) (תיקון), התשס"ב-2001.

טלי דולן: מדובר בזיכוי מהמס בשיעור של 15% לגבי הכנסה מעבודה במשמרת שנייה ושלישית של עובדים במפעלי תעשייה, כשעיקר הפעילות של המפעל היא פעילות ייצורית.

טלי דולן: בשנת 1990 הוגבלה ההכנסה שבגינה ניתנת ההטבה, והסכום הנכון ל-2001 היה 8,800 ₪.

יעקב ליצמן: זה הרבה כסף.

יעקב ליצמן: מי מרוויח במשמרת נוספת 8,800 שקל?

חזקיה ישראל: לא, מדובר על תקרה של 8,800 שקל.

חזקיה ישראל: בזמנו היו טענות שאנו מסבסדים את עובדי חברת החשמל ואלה שמרוויחים משכורות עתק, ולכן קבעו תקרה של 8,800 שקל.

חזקיה ישראל: זה יוצר מצב שאנשים שמקבלים רמות שכר גבוהות מאד לא ייהנו מהטבה כל-כך גבוהה.

יעקב ליצמן: ומי שמקבל עבור משמרת 8,800 שקל לא משתכר משכורת גבוהה?

יעקב ליצמן: אני לא מקבל את זה.

טלי דולן: לא, מדובר על מי שסך כל ההכנסה שלו היא 8,800 ₪, ולא רק ההכנסה מהעבודה במשמרת שנייה.

סמדר אלחנני: מקסימום הזיכוי שניתן הוא 710 שקלים.

יעקב ליצמן: והאם זה לא יידון בוועדת רבינוביץ?

טלי דולן: בוודאי שזה גם יידון שם.

טלי דולן: אני לא יודעת האם תחליטו לבטל את זה או לא, אבל בוודאי שזה יידון שם.

סמדר אלחנני: המטרה של זה היתה לפני שנים רבות לעודד את העסקת המפעלים שמעסיקים עובדים במשמרת שנייה ושלישית.

סמדר אלחנני: זה היה בבחינת עידוד לבעלים ולא לעובדים.

סמדר אלחנני: בתקופה של אבטלה וחוסר תעסוקה, לא צריך להטיל קנסות על עבודה, אבל לא צריך לסבסד היום עבודה.

יעקב ליצמן: אני בעד הארכת תוקף התקנות האלה, ואני אגיד לכם מאיזו סיבה.

יעקב ליצמן: אם את רוצה להחליט את מה שאת מחליטה, דבר ראשון אנחנו נחליט לא לתת זיכוי עבור משמרת בשבת, כי משלמים עבור יום אחד עבודה במשמרת שבת כמו שלושה ימים באמצע השבוע.

סמדר אלחנני: חבר-הכנסת ליצמן, זאת החלטה שלך.

סמדר אלחנני: זאת שאלה ערכית, שאין לי מה להגיד לגביה.

חזקיה ישראל: אני תומך בגישתך.

חזקיה ישראל: בניגוד למה שאמרה סמדר, הטבת המס הזאת מהווה את התמריץ המרכזי לעבודה במשמרות.

יעקב ליצמן: האם לדעתך צריך לתת תמריץ כזה לעובדי משמרת נוספת בקריית גת, כשרוצים לפטר 700 עובדי "בגיר"?

סמדר אלחנני: הם לא עובדים שם במשמרות.

יעקב ליצמן: לא דיברתי על אותו מפעל, אלא על מפעל אחר.

סמדר אלחנני: אם זה במפעל אחר, אתה צודק.

יעקב ליצמן: אני אומר שיש מקומות שיש בהם אבטלה גואה, ויש מפעל אחד שעומד להיסגר.

יעקב ליצמן: האם לדעתך יש טעם לשלם למפעל מסוים עבור עובדים במשמרת נוספת, במקום לאפשר לעובדים נוספים להרוויח שכר של לפחות משמרת אחת?

חזקיה ישראל: לגבי השכר על עבודה במשמרת שנייה ושלישית, זה תלוי בהסכמים קיבוציים ובענפים השונים.

חזקיה ישראל: יש ענפים שבמשמרת ראשונה מקבלים בממוצע תוספת של 25% ויש כאלה שעבור משמרת שלישית מקבלים תוספת של עד 40% וגם 45%.

חזקיה ישראל: זה משמש תמריץ לעבודת המשמרות, כאשר אנחנו נותנים את התמריץ הזה, וגם המדינה משתתפת בזה.

חזקיה ישראל: אם יש בקריית גת מפעל שיש לסחורה שלו ביקושים, והוא יוכל להעסיק יותר עובדים ולהעסיק במשמרת שנייה את עובדי "בגיר" לדוגמה, זו ההזדמנות גם לפצות את העובדים.

חזקיה ישראל: הכל תלוי במסגרת ההזמנות.

חזקיה ישראל: זאת אולי תשובה חלקית למה ששאלת.

חזקיה ישראל: אני חושב שאם לא נאריך היום את תוקף התקנות האלה, תהיה פגיעה גם בעובדים עצמם.

יעקב ליצמן: אני ארגיע אותך, כי אני בעד אישור התקנות.

יעקב ליצמן: אני שואל האם אחרי האישור הזה לא כדאי שגם אתם תיישמו את זה במקומות שיש בהם מספר גבוה של מובטלים, כי אין דבר כואב יותר מלראות אדם שפיטרו אותו ושהוא מחוסר עבודה.

יעקב ליצמן: אני אומר שאולי תיפגע מעט פרנסתם של אותם עובדי משמרות, אבל לא כולם מנצלים עד תום את המשמרות, וכך תתאפשר העסקת עובדים נוספים.

יעקב ליצמן: התייחסתי למשמרות בשבת, ואני מתכוון למה שאמרתי.

יעקב ליצמן: בלי קשר לשבת, אני אומר את הדברים האלה גם מתוך דאגה למובטלים.

יעקב ליצמן: נהג ב"דן", למשל, שעובד ביום שבת, מקבל שכר גבוה פי שלוש מזה שעובד ביום רגיל.

יעקב ליצמן: נהג "דן" שעובד שלוש שבתות בחודש – הוא עובד הרבה פחות קשה בימי שבת, כי הכבישים ריקים ואנשים לא עולים לאוטובוס, ואני אומר את הדברים לאחר שבדקתי אותם - מקבל עבור כל משמרת כזאת פי שלוש ממשמרת רגילה, כאשר במקומות אחרים יש מובטלים.

יעקב ליצמן: האם לא כדאי להעסיק במקומו עוד שלושה עובדים שיעבדו באמצע השבוע?

חזקיה ישראל: לאור המצב הקיים, יש מפעלים שמנסים לשרוד, ואפילו מגיעים להבנות עם עובדים לגבי הורדה של רמת שכר מסוימת.

יעקב ליצמן: שאלו אותי אתמול לגבי נושא הארנונה, וגם לגבי התגובה לדברים שפרסמת ועל כך שיש פגיעה קשה בתעשייה ובמפעלים.

יעקב ליצמן: אמרתי שאני מסכים שהמפעלים הם במצב קשה, ושנצטרך לדון במצבם ולעזור להם, אבל להגיד לך שאני מסכים עם הטענה שהמפעלים יתמוטטו בגלל ההפרש בין 1.7% ל-2.5%?

יעקב ליצמן: אני לא תמים כזה, ולכן אני לא אגיד לך שזה המצב.

חזקיה ישראל: אחרי שרואיינת ב"קול ישראל", גם אני רואיינתי ולא אמרתי את הדברים בנוסח הזה.

יעקב ליצמן: צריך לעזור למפעלים, כי המצב קשה.

חזקיה ישראל: בכל מקרה, העלאת הארנונה ל-2.5% פוגעת בהם, ומוסיפה נטל כבד על אותם מפעלים ועסקים, שבקושי מצליחים לשרוד היום.

יעקב ליצמן: אני חושב שזה גם מהווה נטל על הציבור.

חזקיה ישראל: גם על הציבור.

יעקב ליצמן: אני חושב שגם תשלומי החשמל והמים הם נטל.

יעקב ליצמן: העברנו חוק הסדרים שמקפיא את כל הקצבאות וכו', אז למה שלא תהיה הקפאה בחשמל ובמים?

יעקב ליצמן: זה מה שאומר ההגיון, בלי הסתדרות עם הסתדרות.

יעקב ליצמן: אם אתה מקפיא, אין בעיה, תקפיא את הכל.

חזקיה ישראל: לצערי, לא דעתך התקבלה ולא דעתי.

נועה וגנר: אני מצטרפת לעמדה של חזקיה ישראל.

יעקב ליצמן: אולי מישהו יסביר לי, למה כל המוזמנים לא הגיעו לישיבה?

יעקב ליצמן: האם הם היו בטוחים שתקנות מס הכנסה (ניכויים מהכנסות משקיעים בסרט בישראל) יאושרו, או שהם היו בטוחים שהן לא יאושרו?

סמדר אלחנני: יכול להיות שיש פקקים בכניסה לעיר.

סמדר אלחנני: הם הוזמנו לשעה 9:00.

סמדר אלחנני: אם הם לא באו, סימן שהם יודעים שאתה תומך בסרטים.

יעקב ליצמן: אני מניח שהם סמכו על כך, שאוטומטית אנחנו נאשר את התקנות, אבל אני הולך להפתיע אותם.

יעקב ליצמן: אני לא יודע האם לא להצביע, או להצביע נגד.

טלי דולן: אני לא הייתי מצביעה, זה גם ייתן לך זמן לחשוב.

יעקב ליצמן: קודם כל, בואו נצביע על תקנות מס הכנסה (שיעור המס על הכנסה בעד עבודה במשמרות) (תיקון), התשס"ב-2001 – מי בעד?

יעקב ליצמן: מי נגד?

יעקב ליצמן: בעד – 1 נגד – אין נמנעים – אין ההצעה להאריך את תוקף תקנות מס הכנסה (שיעור המס על הכנסה בעד עבודה במשמרות) (תיקון), התשס"ב-2001 לגבי שנת המס 2002, התקבלה.

יעקב ליצמן: הארכת תוקף התקנות לשנת המס 2002 אושרה פה אחד.

סמדר אלחנני: ומה לגבי ניכויים מהכנסות משקיעים בסרט בישראל?

יעקב ליצמן: על זה לא הצבענו.

יעקב ליצמן: אני עושה הפסקה לדקה, עד שאיתן כבל יגיע לדיון על המלצות ועדת המשנה לשוק ההון.

יעקב ליצמן: מאחר שהגיע איתן אבן מאיגוד מפיקי סרטי טלוויזיה בישראל, אני מחדש את הדיון על תקנות מס הכנסה (ניכויים מהכנסות משקיעים בסרט בישראל).

איתן אבן: התקנה הזאת קיימת כבר הרבה מאד שנים.

טלי דולן: משנת 1990.

איתן אבן: היתרון הגדול שלה היה שכאשר חוק הקולנוע לא היה קיים, גייסנו ממשקיעים פרטיים כספים, הם קיבלו את ההכרה, וההוצאה היתה מוכרת, וכך הוזרם כסף לענף בטיפין טיפין.

איתן אבן: עכשיו כשחוקק חוק הקולנוע, ניתן לנו לגייס כסף ציבורי עד גובה של 70% מהתקציב לכל סרט ולכל פרויקט בנפרד.

איתן אבן: אנחנו זקוקים להשלמה של 100%, והתוספת של 30% יכולה לבוא רק ממשקיעים פרטיים.

איתן אבן: מפני שכל המשקיעים הפרטיים בשנים האחרונות עזבו קולנוע לטובת היי-טק, וכמעט שאין בכלל משקיעים פרטיים, אנחנו חייבים לעודד אותם ולתת להם תמריץ כדי שיחזרו אלינו.

יעקב ליצמן: אבל קיבלתם כסף דרך הקולנוע.

איתן אבן: דרך קרנות, אבל קרנות זה כסף ציבורי בלבד.

יעקב ליצמן: לא, עכשיו דרך התקציב.

איתן אבן: כן, על זה אני מדבר, אבל זה הולך למועצת הקולנוע, וזה כסף ציבורי.

איתן אבן: כסף ציבורי, לפי התקנון, יכול להוות עד 70%, וחסרים 30% מגיוס כספים פרטיים של אנשי עסקים.

איתן אבן: בלעדי זה, כל החוק כאילו חוקק לשווא, איך נפעיל את החוק הזה?

איתן אבן: לכן אנחנו מבקשים שהחוק ייושם.

איתן אבן: מה עוד, שאין פה פגיעה בתקציב המדינה.

סמדר אלחנני: אני מבקשת למחות על ההערה הזאת.

סמדר אלחנני: בנוכחותי, אי אפשר להגיד שהטבה במס לא פוגעת בתקציב המדינה.

טלי דולן: בוודאי שהיא פוגעת.

סמדר אלחנני: תגיד את זה רק כשאין כלכלנים בשטח.

איתן אבן: אני חוזר בי, אבל אני מתכוון שבפועל - -

סמדר אלחנני: אין הבדל בין בפועל לתיאוריה.

יעקב ליצמן: כרגע ההטבה היא רק לגבי הסרטים בישראל.

איתן אבן: סרטים ונפט.

יעקב ליצמן: נשאלת השאלה, למה זה מגיע רק לכם ולא לכולם.

איתן אבן: מפני שלתחומים אחרים יש תמריצים – יש קרנות הון סיכון.

יעקב ליצמן: לא לכל התחומים.

סמדר אלחנני: אבל אתה לא מנכה את ההוצאה מההכנסה שלך.

איתן אבן: אם היתה לנו קרן הון סיכון כמשלים, היינו בשמחה אומרים שאנחנו מוותרים על זה.

סמדר אלחנני: אבל המשקיע בקרן הון סיכון לא מקזז את ההשקעה מהכנסתו החייבת, הוא משקיע בהון סיכון.

איתן אבן: אבל יש לו יתרונות אחרים הרבה יותר גדולים, שלנו אין בכלל.

איתן אבן: אנחנו בעצם נשארים קירחים מכאן ומכאן, כי קיבלנו איזושהי עוגה - שכולנו מודים על קבלתה - אבל העוגה היא מפולחת.

יעקב ליצמן: ומה יקרה אם אני לא אאשר את התקנות האלה עכשיו, אלא אומר שנחכה חודשיים, ואז אולי יגיעו אלינו תיקונים שונים למס הכנסה מוועדת רבינוביץ החדשה?

יעקב ליצמן: אפשר להחיל את זה רטרואקטיבית, נכון?

אנה שניידר: אין בעיה לעשות את זה בשנת המס, אבל זה גורם לאי ודאות.

טלי דולן: אפשר להחליט שזה יהיה רטרואקטיבי, אבל אני חושבת שאם יש אנשים שרוצים עכשיו להשקיע, הם לא יידעו האם כן תינתן להם ההכרה לגבי ההוצאה או לא.

אנה שניידר: זה גורם לאי ודאות, כי אנשים לא יידעו האם יש להם הטבה או לא, ולכן הם יעדיפו לא להשקיע.

איתן אבן: לא רק זה, אלא יש סרטים שאנחנו מפיקים עבור תחנות הכבלים למשל.

איתן אבן: הכבלים משקיעים סכום מסוים, והם מקימים אתנו שותפות מוגבלת.

איתן אבן: הם מקימים שותפות מוגבלת, כדי שגם הכספים שהם משקיעים לא יהיו רק בבחינת הפסדים, אלא כדי שהם יוכלו לקזז חלק.

טלי דולן: דרך אגב, אני מודה שכבר קיבלתי הרבה מאד טלפונים בעניין, ולכל המתקשרים אמרתי שהכוונה היא להאריך את תוקף התקנות, כי הן מונחות על שולחנה של ועדת הכספים לצורך ההארכה.

סמדר אלחנני: אבל את לא יכולה להתחייב.

טלי דולן: אני לא התחייבתי, אלא אמרתי שזה מונח על שולחנה של ועדת הכספים לצורך הארכה.

יעקב ליצמן: אני מניח שלא אמרת את זה בשמי.

טלי דולן: בוודאי שבשמי.

אבי נוב: אני רוצה לומר שאישרו פה לפני כמה שבועות את התקנות שנוגעות לחיפושי נפט.

יעקב ליצמן: האם אפשר לאשר את התקנות לשלושה חודשים?

טלי דולן: החישוב הוא שנתי.

טלי דולן: זה יגרום לבלגן לא נורמלי, כי כולם פתאום יטענו שהם השקיעו בחודשים הראשונים, ואיך תעקוב אחרי זה?

יעקב ליצמן: בייגה, אני בטוח שאתה תומך בהארכת תוקפן של תקנות מס הכנסה (ניכויים מהכנסות משקיעים בסרט בישראל), ואפילו אין לי ספק בזה.

אברהם-בייגה שוחט: אם סילבן שלום מבקש, אני יכול שלא לתמוך?

יעקב ליצמן: עכשיו תשכנע אותי למה אני צריך לתמוך בזה.

אברהם-בייגה שוחט: יושבים פה מיטב אנשי האוצר, תשאל אותם.

יעקב ליצמן: שאלתי אותם שאלה, ולא קיבלתי מהם תשובה מספקת.

יעקב ליצמן: שאלתי למה זה חל רק לגבי העניין הזה ולא לגבי דברים אחרים.

אברהם-בייגה שוחט: זה חל גם לגבי דברים אחרים.

יעקב ליצמן: רק לגבי הנפט.

אברהם-בייגה שוחט: תעשיית הסרטים זו תעשייה, שכמעט בכל מקום בעולם יש לה תקנות מיסוי מהסוג הזה.

אברהם-בייגה שוחט: יש טעם רב בעידוד של התעשייה הזאת מבחינת המשק.

אברהם-בייגה שוחט: אני לא יודע כמה זה עולה למשק, והאם זה בכלל עולה למשק.

טלי דולן: מדובר בכמה מיליונים בשנה, פחות מ-10,000,000 שקלים.

אברהם-בייגה שוחט: אני חושב שלא צריך להפסיק את ההטבה הזאת.

יעקב ליצמן: אמרו לי שוועדת רבינוביץ החדשה תיתן דעתה על זה.

טלי דולן: ולכן אנחנו מבקשים להאריך את תוקף התקנות גם לגבי שנת 2002 AS IS.

סמדר אלחנני: דרך אגב, ועדת בן בסט המליצה לבטל אותן.

יעקב ליצמן: בייגה דווקא הכיר בוועדת בן בסט.

טלי דולן: ועדה נוספת עומדת לשקול את העניין הזה, ולכן ביקשנו להאריך את תוקף התקנות גם לגבי שנת 2002.

אברהם-בייגה שוחט: האם כבר יודעים את ההרכב שלה?

טלי דולן: הבנתי שהוא די דומה להרכב של ועדת רבינוביץ הקודמת.

אברהם-בייגה שוחט: ליצמן, אז תאשר את הארכת תוקף התקנות לשנה נוספת, ואחר-כך נראה מה יוחלט.

אברהם-בייגה שוחט: האם זה מה שמציק לך, וכל השאר לא מציק לך?

יעקב ליצמן: מצב הכלכלה במדינה מצוין.

יעקב ליצמן: ..

יעקב ליצמן: כמה מיליונים כבר לא יביאו אותנו למצב של ארגנטינה.

איתן אבן: אולי לא נכון להגיד את זה, אבל יש גם עניין של הרגלים.

יעקב ליצמן: אני לא רוצה להתקוטט עם בייגה.

אברהם-בייגה שוחט: אני לא הולך אתך לקרב הזה, אז תעשה מה שאתה רוצה.

אברהם-בייגה שוחט: אני חושב שצריך להאריך את תוקף התקנות.

טלי דולן: אני באמת חושבת שצריך להאריך את תוקף התקנות לשנת 2002.

יעקב ליצמן: חשבתי לחכות עם זה חודשיים, כדי לראות מה תחליט ועדת רבינוביץ החדשה, ואז לאשר את זה רטרואקטיבית.

אברהם-בייגה שוחט: לא תהיה החלטה תוך חודשיים.

טלי דולן: זה לא שווה את זה.

יעקב ליצמן: מי בעד תקנות מס הכנסה (ניכויים מהכנסות משקיעים בסרט בישראל) (תיקון), התשס"ב-2001?

יעקב ליצמן: בייגה, אתה מצביע?

אברהם-בייגה שוחט: אם אתה מצביע, אני אצביע גם.

יעקב ליצמן: ואם אני לא אצביע, לא תצביע?

אברהם-בייגה שוחט: אני אחשוב.

יעקב ליצמן: מי בעד תקנות מס הכנסה (ניכויים מהכנסות משקיעים בסרט בישראל) (תיקון), התשס"ב-2001?

יעקב ליצמן: בעד – 1 נגד – אין נמנעים – 1 ההצעה להאריך את תוקפן של תקנות מס הכנסה (ניכויים מהכנסות משקיעים בסרט בישראל) (תיקון), התשס"ב-2001 לגבי שנת המס 2002, התקבלה.

אברהם-בייגה שוחט: אני בעד.

יעקב ליצמן: אני נמנע.

יעקב ליצמן: תקנות מס הכנסה (ניכויים מהכנסות משקיעים בסרט בישראל) (תיקון), התשס"ב-2001 אושרו.

איתן אבן: תודה רבה.

איתן אבן: 3.

איתן אבן: אישור המלצות ועדת המשנה לשוק ההון

יעקב ליצמן: לפנינו החלטות של ועדת המשנה לשוק ההון שצריך לאשר.

סמדר אלחנני: אני יכולה להרגיע אותך, שוועדת המשנה לשוק ההון בדקה את כל הנושאים, ורשימת הנושאים נמצאת לפניך.

שגית אפיק: סעיף 1 - תקנות ני"ע (דו"חות תקופתיים ומיידיים) (תיקון מס' 2), התשס"ב-2002.

שגית אפיק: תקנות ני"ע (פרטי התשקיף, מבנהו וצורתו) (תיקון), התשס"ב-2002.

יעקב ליצמן: מי בעד התקנות האלה והתיקונים האלה?

עופר חוגי: מה הן התקנות האלה?

יעקב ליצמן: דנו בזה בוועדת המשנה לשוק ההון.

עופר חוגי: האם אלה דברים מהותיים?

סמדר אלחנני: חלקם היו דברים מהותיים.

סמדר אלחנני: היה דיון מאד יסודי בעניין הזה בוועדת המשנה.

יעקב ליצמן: הוחלט להמליץ לאשר את התקנות, תוך בדיקת תיקוני ניסוח.

שגית אפיק: דו"חות תקופתיים ומיידיים מתייחסים לתאגידים שפועלים עם הבורסה.

שגית אפיק: הם צריכים להוציא דו"חות נוספים על הדו"חות הרגילים שחברה רגילה צריכה להוציא.

שגית אפיק: כשהוציאה הרשות לניירות ערך את התיקון הראשון שלה לתקנות ני"ע (דו"חות תקופתיים ומיידיים), והוא הובא בפני ועדת הכספים, היתה התנגדות של איגוד החברות הציבוריות ושל הבורסה לכל מיני נוסחים בתקנות האלה.

שגית אפיק: הם ישבו כאן בוועדת המשנה יחד עם חבר-הכנסת איתן כבל, והגיעו להסכמות.

שגית אפיק: הרשות לניירות ערך תיקנה את התקנות בהתאם להסכמות.

שגית אפיק: אנחנו בדקנו את זה, ואכן הנוסח באמת תוקן.

יעקב ליצמן: מי בעד אישור התקנות?

יעקב ליצמן: בעד – 2 נגד – אין נמנעים – אין ההמלצה לאשר תקנות ני"ע (דו"חות תקופתיים ומיידיים) (תיקון מס' 2), התשס"ב-2002 ותקנות ני"ע (פרטי התשקיף, מבנהו וצורתו) (תיקון), התשס"ב-2002, תוך בדיקת תיקוני ניסוח, התקבלה.

יעקב ליצמן: התקנות האלה אושרו פה אחד.

יעקב ליצמן: אנחנו עוברים לסעיף 2 – תיקונים לתקנון הבורסה – היחס בין מספר המניות הנובעות מהמרה של כתבי אופציה לבין מספר המניות.

סמדר אלחנני: זה היה בעבר די טכני.

סמדר אלחנני: כל תיקון בתקנות הבורסה צריך להגיע לוועדת המשנה.

סמדר אלחנני: גם שמענו את נציגי הבורסה ואיגוד החברות הרשומות למסחר בבורסה, וזה היה על דעתם.

יעקב ליצמן: ועדת המשנה החליטה להמליץ לאשר.

יעקב ליצמן: מי בעד?

יעקב ליצמן: בעד – 2 נגד – אין נמנעים – אין ההמלצה לאשר תיקונים לתקנון הבורסה – היחס בין מספר המניות הנובעות מהמרה של כתבי אופציה לבין מספר המניות, התקבלה.

יעקב ליצמן: סעיף 2 אושר פה אחד.

יעקב ליצמן: אנחנו עוברים לסעיף 3.

סמדר אלחנני: אלה תיקונים בתקנון הבורסה, לגבי ההגדרה מי יכול להיות חבר בורסה.

סמדר אלחנני: לא היתה שום בעיה עם זה.

יעקב ליצמן: מי בעד סעיף 3?

יעקב ליצמן: בעד- 2 נגד – אין נמנעים - אין ההמלצה לאשר תיקונים בתקנון הבורסה – חלק ראשון – חבר בורסה, התקבלה.

יעקב ליצמן: סעיף 3 אושר פה אחד.

יעקב ליצמן: אנחנו עוברים לסעיף 4 – תיקונים בתקנון הבורסה בעניין חובות זיהוי, דיווח וניהול רישומים של חברי בורסה שאינם בנקים.

סמדר אלחנני: בבורסה יכולים להיות גם בנקים וגם חברות שאינם בנקים.

סמדר אלחנני: אלה ההגדרות הטכניות שמזהות אותם.

יעקב ליצמן: מי בעד סעיף 4?

יעקב ליצמן: בעד – 2 נגד – אין נמנעים – אין ההמלצה לאשר תיקונים בתקנון הבורסה בעניין חובות זיהוי, דיווח וניהול רישומים של חברי בורסה שאינם בנקים, התקבלה.

יעקב ליצמן: סעיף 4 אושר פה אחד.

יעקב ליצמן: אנחנו עוברים לסעיף 5.

סמדר אלחנני: "הוחלט להמליץ לאשר בנוסח המתוקן כלהלן: "תחילה" תחילתו של הביטול האמור בסעיף א' במועד תחילתו של צו איסור הלבנת הון".

שגית אפיק: זה קשור לדיווח וניהול רישומים של חברי בורסה שאינם בנקים.

יעקב ליצמן: מי בעד אישור סעיף 5?

יעקב ליצמן: הצבעה בעד – 2 נגד – אין נמנעים – אין ההמלצה לאשר בנוסח המתוקן כלהלן: "תחילה: תחילתו של הביטול האמור בסעיף א' במועד תחילתו של צו איסור הלבנת הון (חובות זיהוי דיווח וניהול רישומים של חבר בורסה), התשס"ב-2001, התקבלה.

יעקב ליצמן: סעיף 5 אושר.

יעקב ליצמן: תודה רבה, אני נועל את הישיבה.